สังคมข่าวหุ้น
*1,600 จุดยังเหนียว
21 มิ.ย. 2564

*1,600 จุดยังเหนียว
*วานนี้ตลาดหุ้นไทยร่วงไปกว่า 11 จุด แต่ยังไม่หลุดแนวรับ 1,600 จุด หลังจากเฟดส่งสัญญาณขึ้นดอกเบี้ยเร็วขึ้นเป็นปีหน้า แม้ปัจจัยภายนอกประเทศไม่ดี แต่ยังมีลุ้นปัจจัยภายในหนุน จากแผนเปิดเมืองและมาตรการกระตุ้นเศรษฐกิจ รวมทั้งความคืบหน้าจากการฉีดวัคซีนป้องกันโควิด-19 ส่วนวันที่ 23 มิ.ย.นี้รอดูท่าทีของกนง.ต่อนโยบายดอกเบี้ย วานนี้รายย่อยร่วมกันซื้อสุทธิ ขณะที่ต่างชาติและสถาบันขาย แนวรับ 1,580 แนวต้าน  1,620 จุด
*XPG เด้งแรงวานนี้  แม้ยังติดแคชฯ หลังบอร์ดอนุมัติให้ บริษัทบริหารสินทรัพย์ เอ็กซ์สปริง เอ เอ็ม ซี (XSpring AMC) ซึ่งเป็นบริษัทย่อยที่บริษัทถือหุ้นในสัดส่วน 99.99% เข้าทำสัญญา REVENUE SHARING AGREEMENT กับ บมจ.แสนสิริ หรือ SIRI งานนี้ XPG รับทรัพย์ได้ทั้งส่วนแบ่งรายได้และดอกเบี้ยที่ปล่อยกู้ให้เอเอ็มซี
*แบงก์ชาติตกผลึก ลดเพดานดอกเบี้ยตามใบสั่งนายกฯ 1-2% เน้นที่สินเชื่อบุคคล จำนำทะเบียนรถ นาโนและพิโกไฟแนนซ์ ส่วนบัตรเครดิตไม่แตะ งานนี้ KTC, AEONTS ดี๊ด๊า ส่วนชูชาติ-ธิดา โล่งอก ลดดอกเบี้ยไปล่วงหน้าหมดแล้วจ๊า
*สมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) (BIZ) ลงนามในสัญญาซื้อขายครุภัณฑ์ทางการแพทย์ เครื่องฉายรังสีเป็นเครื่องเร่งอนุภาคพลังงานสูงให้กับหน่วยงานโรงพยาบาลภาครัฐ 2 แห่ง ระยะเวลาของสัญญารวม 240 วัน มูลค่า 225.40 ล้านบาท (รวมภาษีมูลค่าเพิ่มและภาษีอาการแล้ว) ส่งผลให้งานในมือรอรับรู้รายได้ (Backlog) เพิ่มเป็น 2.2 พันล้านบาท ซึ่งจะทยอยรับรู้รายได้ในปีนี้ 80-90% ผลักดันผลการดำเนินงานในปีนี้เติบโตอย่างก้าวกระโดด สร้างสถิติสูงสุดเป็นประวัติการณ์
*ธนากร วัฒนวิจารณ์ ประธานเจ้าหน้าที่บริหาร บมจ.เชอร์วู้ดคอร์ปอเรชั่น (ประเทศไทย) (SWC) วางเป้าหมายรายได้เติบโตแตะ 10,000 ล้านบาทในปี 69 จากปี 64 คาดว่าจะเติบโตราว 80% เป็น 2,500 ล้านบาท เมื่อเทียบกับปีก่อนที่มีรายได้ 1,301.40 ล้านบาท หลังจากบริษัทปรับกลยุทธ์ขับเคลื่อนธุรกิจกลุ่ม Non-Food และ Food ด้วย 3 แกนหลัก คือ Safety, Wellness และ Care ผ่านแนวคิด SWC Change to Win ด้วยการปรับให้สอดรับกับสถานการณ์ พร้อมรองรับการเปลี่ยนแปลงพฤติกรรมของผู้บริโภคอยู่ตลอดเวลา ผ่านวิสัยทัศน์การเป็นองค์กรชั้นนำที่ผลิตและจัดจำหน่ายสินค้าคุณภาพสูงเพื่อเพิ่มคุณภาพชีวิตของผู้บริโภคในระดับสากล
*STGT โชว์แกร่ง  จริญญา จิโรจน์กุล กรรมการผู้จัดการใหญ่ บริษัท ศรีตรังโกลฟส์ (ประเทศไทย) จำกัด (มหาชน) หรือ STGT ปลื้มบริษัท ทริส เรทติ้ง จำกัด ซึ่งเป็นสถาบันจัดอันดับเครดิตชั้นนำในประเทศไทย ได้ประกาศผลการประเมินอันดับเครดิตของบริษัทฯ ที่ระดับ ‘A’  สูงกว่าบริษัท ศรีตรังแอโกรอินดัสทรี จำกัด (มหาชน) หรือ STA ซึ่งเป็นบริษัทแม่และผู้ถือหุ้นใหญ่ของ STGT ได้รับการจัดอันดับเครดิตที่ระดับ A-
*วิชาญ จิตร์ภักดี  บิ๊กบอสเอสซีจี แพคเกจจิ้ง หรือ SCGP แจ้งข่าวดี หลังตลาดหลักทรัพย์ฯ ประกาศให้ SCGP เป็นหุ้นที่ผ่านการคัดเลือกเข้าคำนวณในดัชนี SETCLMV ช่วงครึ่งปีหลัง เพิ่มเติมจากที่อยู่ในดัชนี SET50 สอดคล้องกับภาพรวมธุรกิจที่มีการลงทุนด้านฐานการผลิตและขยายตลาดในกลุ่มประเทศอาเซียนอย่างต่อเนื่อง และจะเป็นอีกปัจจัยที่ให้บริษัทฯ อยู่ในโฟกัสของนักลงทุนที่มองหาหุ้นที่จะได้รับประโยชน์จากการเติบโตของเศรษฐกิจในภูมิภาค
*นิตินัย ศิริสมรรถการ กรรมการผู้อำนวยการใหญ่ บมจ.ท่าอากาศยานไทย (AOT) ลุ้นเปิดรับนักท่องเที่ยวต่างชาติเข้าภูเก็ต ตามโครงการ Phuket Sandbox  เริ่มในวันที่ 1 ก.ค. 64 นี้ ย้ำสภาพคล่องของบริษัทปัจจุบันมีอยู่ 2.2 หมื่นล้านบาท และคาดว่าในงวดปี 65 จะกู้เงินที่ขอวงเงิน 2.5 หมื่นล้านบาทจากคณะกรรมการบริษัทไว้แล้ว โดยอาจเป็นหุ้นกู้หรือเงินกู้ยืม ซึ่งจะทำเรทติ้งและประเมินว่าจะเป็นการกู้ในระยะสั้นหรือระยะยาว ขึ้นกับการฟื้นตัวของธุรกิจว่าจะช้าหรือเร็ว
*พูลพิพัฒน์ ตันธนสิน ประธานเจ้าหน้าที่บริหาร บมจ.คิวทีซี เอนเนอร์ยี่ (QTC) รับงานประมูลจำหน่ายหม้อแปลงไฟฟ้าจากการไฟฟ้านครหลวง (กฟน.) มูลค่ารวมกว่า 123 ล้านบาท ซึ่งจะสนับสนุนมูลค่างานในมือทั้งหมด (Backlog) ในไตรมาส 2/64 เพิ่มขึ้นมาอยู่ที่ 470 ล้านบาท คาดว่าจะทยอยรับรู้เป็นรายได้ทั้งหมดในช่วงครึ่งปีหลังนี้
*ธนัช จุวิวัฒน์ ประธานกรรมการบริหาร บมจ.อิ๊กดราซิล กรุ๊ป (YGG) เผยแนวโน้มครึ่งหลังปี 64 ภาพรวมการดำเนินธุรกิจยังเติบโตต่อเนื่องทั้งงานโฆษณา ภาพยนตร์แอนิเมชั่น และเกม โดยสัดส่วนรายได้หลักที่มีการเติบโตอย่างชัดเจนมาจากลูกค้าต่างประเทศ หลังจากบริษัทได้ร่วมงานในต่างประเทศมาเป็นระยะเวลานาน ทำให้เป็นที่รู้จักและมั่นใจในผลงานมากขึ้น โดยงานส่วนใหญ่มาจากลูกค้าในประเทศจีน ญี่ปุ่น และประเทศอื่น ๆ ในแถบเอเชีย ซึ่งมีทั้งจากกลุ่มลูกค้าเดิมที่ร่วมงานกันมาอย่างต่อเนื่อง และกลุ่มลูกค้ารายใหม่ ๆ